THANA พุ่ง 12% แรงในรอบ 7 เดือน คาดเก็งฯผลงานปีนี้โตเด่น
THANA พุ่ง 12% แรงในรอบ 7 เดือน โดย ณ เวลา 11.17 น. อยู่ที่ระดับ 2.78 บาท บวก 0.30 บาท หรือ 12.10 บาท ด้วยมูลค่าซื้อขาย 94.11 ล้านบาท คาดเก็งฯผลงานปีนี้โตเด่น
17 เม.ย. 2560

ผู้สื่อข่าวรายงานว่า บริษัท ธนาสิริ กรุ๊ป จำกัด (มหาชน) หรือ THANA ณ เวลา 11.17 น. อยู่ที่ระดับ 2.78 บาท บวก 0.30 บาท หรือ 12.10 บาท ด้วยมูลค่าซื้อขาย 94.11 ล้านบาท ราคาหุ้นปรับตัวขึ้นแรงในรอบ 7 เดือน โดยนับตั้งแต่หุ้นปรับตัวที่ระดับ 2.76 บาท เมื่อวันที่ 15 ก.ย. 59

นายสุทธิรักษ์ เสถียรภาพอยุทธ์ กรรมการผู้จัดการ เปิดเผยว่า บริษัทตั้งเป้าหมายรายได้ปีนี้ไว้ราว 900-1,000 ล้านบาท หรือเติบโต 20% จากปีก่อน โดยปัจจุบันบริษัทมียอดขายรอโอน (Backlog) อยู่ที่ 120 ล้านบาท คาดจะรับรู้รายได้ในไตรมาส 1/60 ราว 80-90%
ขณะที่ยอดขายในปีนี้คาดว่าจะทำได้ราว 1,000-1,100 ล้านบาท โดยมีแผนเปิดโครงการใหม่ 2 โครงการ มูลค่ารวม 995 ล้านบาท คือ โครงการบ้านเดี่ยว 2 ชั้น ธนาฮาบิเทต ปิ่นเกล้า-สิรินธร มูลค่าโครงการ 875 ล้านบาท จำนวน 95 ยูนิต พื้นที่ 26.2 ไร่ ราคาเฉลี่ย 9.2 ล้านบาท จะเปิดตัวในไตรมาส 2/60 และโครงการทาวน์โฮม 3 ชั้น ธนาซิโอ มูลค่าโครงการ 120 ล้านบาท จำนวน 40 ยูนิต ราคาขายเฉลี่ย 3 ล้านบาท จะเปิดตัวในไตรมาส 4/60
นอกจากนี้ บริษัทยังมีโครงการเหลือขายอยู่อีกประมาณ 7 โครงการทำเลในกรุงเทพฯ-ปริมณฑล มูลค่ารวม 2,300 ล้านบาท ซึ่งเป็นโครงการที่เปิดตัวในปี 59 โดยมองว่ากำลังซื้อน่าจะเริ่มกลับมามากขึ้นจากที่ชะลอตัวไปในปีก่อนเนื่องจากสถานการณ์ภายในประเทศ อีกทั้งมีโครงการ Siri Village Udonthani-Airport มูลค่า 800 ล้านบาท ที่เปิดตัวไปเมื่อไตรมาส 3/59 เชื่อว่าปีนี้ก็น่าจะมีผู้ที่ให้ความสนใจเข้าชมโครงการมากขึ้น
บริษัทยังวางงบลงทุนซื้อที่ดินในปีนี้ที่ 300-500 ล้านบาท เพื่อรองรับการพัฒนาโครงการในอนาคต โดยสนใจทำเลราชพฤกษ์ ,พระราม 2 และบางนา เป็นต้น เนื่องจากมองว่าทำเลดังกล่าวถือว่ามีศักยภาพการเติบโตอย่างมาก ทั้งจากจำนวนประชากรสูง และเริ่มมีการขยายตัวของห้างสรรพสินค้า อย่างไรก็ตาม ขณะนี้บริษัทยังมีที่ดินในมือรอการพัฒนาอีก 3 แปลง ได้แก่ ริมถนนรัตนาธิเบศร์ ,ที่ดินเปล่า 4 ผืนในโครงการรัตนาธิเบศร์ และที่ดินเปล่า กมลา จ.ภูเก็ต